ועדת העבודה, הרווחה והבריאות, כנסת 18, פרוטוקול מספר 692, 2012-05-02 16:40

חיים כץ: אחר צהריים טובים.

חיים כץ: י' באייר, 2 במאי 2012.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא הצעת חוק המאבק בתופעת משקראות משכרים מזויפים, התשע"ב-2011, של חברת הכנסת פניה קירשנבאום ועוד כמה חברי כנסת שאני לא מציין בשמם כי היא באה לפה, והם לא פה.

פניה קירשנבאום: הם סומכים עליי שאני אציג את החוק היטב.

חיים כץ: אני לא יודע, סומכים או תומכים – לא יודע.

חיים כץ: אני מציין את מי שנמצא ומי שראוי ומי שפנה אליי ואמר לי שהחוק הזה חשוב, ואני רוצָה שלחוק הזה תהיה המשכיות.

חיים כץ: המטרה של הישיבה היום היא להעביר את החוק בשבוע הבא בקריאה הראשונה כדי שיהיה לו רצף.

חיים כץ: יכול להיות שיש פה מחויבות, ואני מכיר את חברת הכנסת פניה קירשנבאום שתכף תיתן הצהרה.

חיים כץ: אני לא רוצה להיכנס לתוכו של החוק ולא לעשות דיון על החוק.

חיים כץ: כל זה נעשה לקראת הקריאה השנייה והשלישית.

חיים כץ: אני רוצה שפניה קירשנבאום תגיד את מה שיש לה לאור ההתחייבויות שלה לגורמים הממשלתיים.

פניה קירשנבאום: כבוד היושב ראש ומשתתפים נכבדים.

פניה קירשנבאום: לפרוטוקול אני רוצה להודיע שבתיאום עם האוצר לי הייתה התחייבות לתאם את החוק הזה עם האוצר, ומכיוון שאין באפשרותם להגיע היום לדיון – וחשוב לקיים אותו היום – אני מתחייבת לבצע את התיאום הזה לקראת הקריאה השנייה והשלישית.

חיים כץ: אם הם יעבירו לך רציפות.

פניה קירשנבאום: בוודאי.

פניה קירשנבאום: זה מתואם איתם ומסוכם איתם.

חיים כץ: ולתאם עם מי עוד?

קריאה: עם משרד הבריאות.

קריאה: והמשפטים.

חיים כץ: עם המשרדים הממשלתיים.

פניה קירשנבאום: עם המשרד לביטחון פנים דיברתי גם כן.

פניה קירשנבאום: אני יודעת שלכם יש התייחסות לנושא העונש עצמו.

פניה קירשנבאום: אני מוכנה לדבר איתכם על העניין הזה וגם על החקירות של המקרים שהתמ"ת יעבירו.

פניה קירשנבאום: אני רוצה לקיים דיון עם כל המשרדים לפני הקריאה השנייה והשלישית – אולי לא בוועדה, אלא נעשה את הדיון הזה מחוץ לוועדה.

פניה קירשנבאום: נעשה תיאום בינינו בכל הנושאים האלה, נביא את הנוסח מוגמר ומוסכם לוועדה.

חיים כץ: אני רוצה לקוות – אולי נופתע – שהכנסת לא תתפזר.

חיים כץ: אולי.

פניה קירשנבאום: אז אין שום בעיה, יש לנו כל הקיץ לנהל את הדיונים ומתנים.

חיים כץ: ברור לי שכל הגורמים השלטוניים בשורה התחתונה, כשפותחים את החדשות בשבת בבוקר – אלה שהולכים לבית כנסת בשבת בבוקר לא שומעים, אבל אלה שבדרכם לים, בדרכם לטיול, בדרכם לאיזשהו מקום ושומעים את קציר הדמים של סוף השבוע, הם לא בעד שתייה – לא מזויפת ולא רגילה.

פניה קירשנבאום: אדוני היושב ראש, אני הבאתי לפה תיקייה שלמה – אני לא חושבת שיש צורך להציג אותה, כולם יודעים.

פניה קירשנבאום: אני רוצה להתייחס לשני היבטים של החוק הזה ולא אאריך בזמן הזה: פן אחד הוא בריאותי כי המרכיב שממנו מיוצר אלכוהול מזויף דומה לאלכוהול רגיל, אבל המטרה שלו אחרת.

פניה קירשנבאום: אני לא נכנסת פה להגדרות שלו; אבל הוא גורם למוות, הוא גורם לעיוורון ולחירשות, וזה דבר באמת מסוכן.

פניה קירשנבאום: הכמות הקטנה שלו משכרת הרבה יותר, ומי שחושב שהוא שותה משהו קטן בסוף מוצא את עצמו במצב לא טוב, ולכן חשוב מאוד לטפל.

פניה קירשנבאום: הפן השני הוא הכלכלי: ברור שהמיסוי על האלכוהול המוסדר הוא 40%, וזאת הכנסה למדינת ישראל.

פניה קירשנבאום: כל האלכוהול המוברח הוא לא ממוסה, לא מדווח, נזק כלכלי – מכל היבט - -

חיים כץ: חברת הכנסת, את נכנסת לגופו של עניין - -

פניה קירשנבאום: אני לא נכנסת.

חיים כץ: ואז מישהו אחר ירצה להגיד ונעשה דיון ולא נגיע לשום דבר.

פניה קירשנבאום: לא נכנסת.

חיים כץ: כן, אתה רצית להגיד משהו.

חיים כץ: לפרוטוקול – שם ותפקיד.

ינון אלרועי: שלום, אדוני היושב ראש וחברת הכנסת.

ינון אלרועי: אני משנה למנכ"ל התמ"ת.

ינון אלרועי: אנחנו רואים חשיבות בהצעת החוק שיזמנה חברת הכנסת.

ינון אלרועי: כולנו מוטרדים משמירת הבריאות, וזה מכוון אותי לנקודה שהביאה להסכמתו של שר התמ"ת שלא להתנגד לחוק מאחר שגם הוא רואה את זה מבחינת בריאות הציבור, ועל כן התנה, להבנתי, את הסכמתו להצעת החוק במידה שהאחריות תחול על שר הבריאות במסגרת מנהל המזון שאחראי על כל מוצרי המזון.

חיים כץ: אני הסברתי בהתחלה – אנחנו נתאם עם המשרד.

ינון אלרועי: זאת נקודה עקרונית מאוד - - - על-פי השר ימסור.

חיים כץ: תקשיב, הכבוד של השרים הוא עקרוני, והוא כל כך חשוב שלפעמים אנחנו לא יודעים מה חשוב יותר.

חיים כץ: יחד עם זה אמרה חברת הכנסת שהיא תתאם עם המשרדים הממשלתיים.

חיים כץ: היא דיברה עם האוצר, אבל היא אמרה פה לפרוטוקול, והיא מכבדת את מילותיה.

חיים כץ: היא תתאם עם משרד המשפטים, עם משרד הבריאות, עם התמ"ת ועם הרווחה.

חיים כץ: בסוף, כשזה יהיה מתואם, אם יחליטו המשרדים שאכן כך – המשטרה והשב"ס והכול – אז הם יעלו את זה פה לקריאה שנייה ושלישית, ותהיה אפשרות גם לממשלה הבאה, שתבוא, אם זה יגלוש לממשלה הבאה – פשוט לא לאשר את הרציפות.

חיים כץ: ואז זה חוזר, וזה נגמר ולא קרה כלום.

חיים כץ: אנחנו רוצים לתת תקווה לעניין הזה, ואנחנו עוברים להקראה.

ינון אלרועי: אפשר לסיים?

חיים כץ: תסיים.

ינון אלרועי: אני מודה לך.

ינון אלרועי: מאחר שמדובר בנקודה עקרונית – מאחר שכבודם של השרים בהחלט חשוב, אבל אני בטוח שחברת הכנסת מעוניינת שהחוק יבוצע ושתהיה אכיפה, אנחנו לא מאמינים שיש צורך בהקמת מנהל מזון כפול; אין לנו היכולת ליישם את זה, ועל כן - -

חיים כץ: היה חשוב מאוד שאמרת את זה, אתה יכול להגיד את זה אחרי הקריאה הראשונה.

חיים כץ: כן, בבקשה.

בועז גדנסקי: לצערי, איחרתי אז אני לא יודע מה היה עד עכשיו.

חיים כץ: אם איחרת נתחיל מחדש.

בועז גדנסקי: אני מייעוץ וחקיקה במשרד המשפטים.

בועז גדנסקי: קודם כול בהחלטה בוועדת שרים נקבע שההצעה תבוא לקריאה טרומית - -

חיים כץ: תקשיב - -

בועז גדנסקי: תן לי לסיים - -

חיים כץ: סלח לי, לא רוצה לתת לך.

בועז גדנסקי: שנייה.

חיים כץ: סלח לי, אתה לא במשרד המשפטים, אתה פה בכנסת.

חיים כץ: בכנסת אם אני לא נותן לך רשות דיבור אתה לא מדבר.

חיים כץ: כל מה שאתה מדבר עכשיו דיברנו אז אתה לא מדבר על זה.

חיים כץ: אני לא חוזר.

חיים כץ: בפעם הבאה תהיה בזמן.

בועז גדנסקי: אני הייתי פה בזמן אבל עיכבו אותי - - לגבי משרד המשפטים לא הגיעו להסכמה עד כמה שלי ידוע.

חיים כץ: בסדר.

חיים כץ: היא תיאמה, אני לא לוקח את התיאום שלה.

חיים כץ: אני החלטתי שברגע שזה עבר במליאה, למרות שהיא תיאמה – תנו לה בראש – אני מעביר את זה בראשונה.

חיים כץ: אתם יכולים להתנגד במליאה.

בועז גדנסקי: לגופו של עניין: לגבי הסמכויות הפליליות בחוק - -

חיים כץ: זאת שלידך היא ממשרד המשפטים?

טלי שטיין: כן.

חיים כץ: תגידי לו מה אמרתי לגופו של עניין.

חיים כץ: סלח לי, תשמע מה אני אומר לך: תבוא בזמן.

בועז גדנסקי: שנייה, אני מבקש - -

חיים כץ: לא.

חיים כץ: אתה ממשיך בשלך, אז אין לך זכות דיבור יותר.

בועז גדנסקי: אבל רגע, שנייה - -

חיים כץ: אין לך זכות דיבור, אני אוציא אותך.

חיים כץ: בבקשה.

אתי כהנא: אני הגעתי לכאן בייצוגה של הרשות למלחמה בסמים.

אתי כהנא: כל מה שרציתי רק לומר הוא שהרשות מברכת יוזמה להילחם בתופעה הזאת, המטרידה מאוד גם את הרשות, במיוחד שהיא פוגעת בקטינים.

חיים כץ: תודה.

דרור קלייטמן: אני קצין קניין רוחני ארצי.

דרור קלייטמן: המשטרה מברכת על הצעת החוק.

דרור קלייטמן: יושב איתי פה ראש יחידה ארצית- -

חיים כץ: עוד אין הצעת חוק.

חיים כץ: עד שהיא תעבור שנייה ושלישית ויהיה מקום לברכות צריך לתאם עם המשרדים הממשלתיים ולעשות את העבודה.

דרור קלייטמן: אבל לצד הברכה אני מנסה להבין בכל זאת, אני לא רוצה להיכנס לפרטים.

דרור קלייטמן: אבל בהצעת החוק הזאת יש אפילו מקרים שהיא סותרת חוקים אחרים.

דרור קלייטמן: יש פקודת המשקאות האלכוהוליים - -

חיים כץ: הכול יתוקן.

חיים כץ: למה אתה דואג?

פניה קירשנבאום: התייחסתי במיוחד לנקודה הזאת שאני יודעת שיש שם - - -

חיים כץ: בניגוד להרבה מקרים במשטרת ישראל שאתה לא רוצה שאני אספר לך עליהם פה, הכנסת עובדת מסודר.

חיים כץ: זה המקום הכי מסודר שיש.

חיים כץ: יש פה היועצים המשפטיים של כל המשרדים, והם דואגים שאם יש חוק כזה והוא נוגד חוק אחר אז הם לא נותנים; עורכי הדין של המשרדים עושים פה עבודה טובה.

חיים כץ: אז זה סותר אז יסדרו את זה.

חיים כץ: תאמין לי שיסדרו.

טלי שטיין: אני ממשרד המשפטים.

טלי שטיין: אני בכל זאת רציתי להדגיש שלא נעשה עד כה כל תיאום איתנו, ולכן כן יהיה צריך לזה בעתיד - -

חיים כץ: בעתיד אמרנו שנתאם.

חיים כץ: הסברנו גם למה אנחנו עושים את זה.

טלי שטיין: נכון.

חיים כץ: לא היינו עושים את זה אם הכנסת לא הייתה מתפזרת.

חיים כץ: לא היינו עושים את הישיבה היום בלילה, היינו עושים אותה ביום שני בשבוע הבא.

חיים כץ: אבל האמנו שביום שני בשבוע הבא יכול להיות שלא נוכל להעביר את זה לקריאה ראשונה, ואז נצטרך את כל התהליך של הצעת חוק טרומית.

חיים כץ: רצינו לחסוך את זה מאחר שהנושא חשוב.

טלי שטיין: נכון.

טלי שטיין: אדוני צודק.

טלי שטיין: רק שלוש נקודות: צריך יהיה לדבר על סמכויות פיקוח, על סמכויות עונשיות ועל הסכמי סחר בינלאומיים.

חיים כץ: מצוין.

חיים כץ: על הכול נדבר.

חיים כץ: עכשיו אנחנו עוברים להקראה ולהצבעה.

איל בן ארי: לדעתי, צריך לשנות את האישור מהשר לפקיד או מנהל.

חיים כץ: תקרא את הכול כמו שזה.

חיים כץ: בין שנייה לשלישית נעשה את התיקונים.

חיים כץ: דעתך טובה ובסדר.

חיים כץ: יש לך הערכת עלות תקציבית?

פניה קירשנבאום: לא, נצטרך לשבת.

פניה קירשנבאום: העלות תהיה הגדלת הצוותים של הפיקוח.

פניה קירשנבאום: אני חושבת שזאת העלות היחידה.

פניה קירשנבאום: אבל מצד שני תהיה הכנסה מהמיסוי.

חיים כץ: עלות אפס.

פניה קירשנבאום: לכן אני לא חושבת שזה חוק תקציבי בכלל.

איל בן ארי: עדיין אנחנו צריכים לקבל הערכת עלות מאת משרד האוצר.

ינון אלרועי: אני ממשרד התמ"ת אם זה חל עלינו אני מבקש שיהיה ברור שזה חוק תקציבי חד משמעית, וגם אם זה יחול על משרד הבריאות.

חיים כץ: אתה מדבר עכשיו גם בשם משרד הבריאות.

חנה מזור: במיוחד משרד התמ"ת כי אין כיום מערך פיקוח על נושא של משקאות - -

חיים כץ: מי גברתי?

חנה מזור: חנה מזור, יועצת משפטית במשרד התמ"ת.

חיים כץ: מרימים את היד, מבקשים רשות דיבור ומדברים.

חיים כץ: אז זה נרשם בפרוטוקול.

חיים כץ: נתן לך דוגמה הסמנכ"ל שאפשר ככה להתפרץ.

חיים כץ: סמנכ"ל בתמ"ת, הוא יכול.

חיים כץ: היחיד שיכול לדבר פה על עלות תקציבית זה נציג האוצר.

פניה קירשנבאום: לכן נתאם את זה איתם.

חיים כץ: הכול יתואם.

חיים כץ: אם הממשלה תתנגד אנחנו לא נקדם את החוק.

חיים כץ: כן, גברתי.

חנה מזור: ככל שהאחריות כרגע לא שונתה, והיא של שר התמ"ת אז במשרד התמ"ת אין בכלל מערך פיקוח.

חנה מזור: זאת אומרת יצטרכו להקים מערך מראשיתו ועד סופו.

חנה מזור: כמובן, זה היקף גדול מאוד.

חיים כץ: מאה אחוז.

איל בן ארי: הוועדה תצטרך, אם כך, לאור הוראות סעיף 93(ג) לתקנון הכנסת, כיוון שלא הוגשה הערכת עלות ממשרד האוצר, להורות למשרד האוצר להגיש תוך פרק זמן שהיא תקבע, את הערכת העלות.

חיים כץ: ועד אז זה לא יהיה תקציבי.

איל בן ארי: לא, הוראות החוק מחייבות הערכת עלות, אדוני.

איל בן ארי: זה הוראות חוק יסוד.

חיים כץ: ואם הם לא יגישו?

איל בן ארי: מחויבים.

חיים כץ: מחויבים להגיש עלות תקציבית?

איל בן ארי: לפי חוק יסוד: משק המדינה חייבים להגיש.

חיים כץ: מאחר שהייתה פה הצהרה של המציעה שתיאמה עם משרד האוצר, ואם הממשלה תומכת – אחרת לא היינו מעלים את זה פה – אין עלות תקציבית גם אם זה עולה מיליארדים.

חיים כץ: לכן אנחנו עוברים להצבעה.

חיים כץ: לפחות לקריאה הראשונה זאת תהיה הצעת חוק שאין לה עלות תקציבית.

חיים כץ: בקריאה השנייה והשלישית כל אחד יוכל להגיד, ואז תהיה לזה עלות תקציבית.

חנה מזור: סליחה.

חיים כץ: כן, גברתי.

חנה מזור: לפחות למען הפרוטוקול אני חייבת לציין שאנחנו מתנגדים למרבית הסעיפים.

חיים כץ: את היית מהתחלת הדיון?

חנה מזור: כן.

חיים כץ: בסדר, אז אמרתי לך למה אנחנו עושים את זה.

חיים כץ: תהיה לך ההזדמנות להתנגד לא למרבית – לכל הסעיפים.

חנה מזור: בשביל הפרוטוקול רציתי לומר.

חיים כץ: בסדר, אמרת.

חיים כץ: אנחנו עוברים להצבעה.

חיים כץ: מי בעד?

חיים כץ: במקום מי את מצביעה?

פניה קירשנבאום: אני מצביעה במקום אורלי לוי.

חיים כץ: הצבעה

חיים כץ: נגד – אין

חיים כץ: הצעת החוק אושרה.

חיים כץ: כל חברי הכנסת שהיו פה והייתה להם זכות הצבעה תמכו בהצעה, ולכן ההצעה התקבלה פה-אחד, והוועדה מאשרת את הצעת החוק כהכנה לקריאה הראשונה, ואני מקווה שתעבור במליאה.

חיים כץ: תודה רבה, הישיבה נעולה.